Hvad skete der egentlig for SF på en almindelig onsdag aften i DGI Byen i København?

Den korte forklaring kommer her:

En politisk ordfører gik fra posten, en næstformand smuttede også, og så gik den fungerende gruppeformand også.

Et folketingsmedlem meddelte, at han ganske enkelt ikke vil være i Folketingssalen torsdag.

Herefter kom SF-medlemmer og ministre drypvis forbi pressen og meddelte alt fra: 'Jeg vil bare hjem' til 'Jeg påtog mig rollen som boksebold'.

Og partiformanden? Hun skulle hjem og sove.

- Jeg forventer, at vi bliver i regering, sagde SF-formand Annette Vilhelmsen og hoppede op på cyklen og kørte væk fra DGI Byen i København.

Annette Vilhelmsen henviser til, at SF-gruppen mødes igen torsdag morgen til gruppemøde.

Landsledelsen gav Vilhelmsen mandat

Klokken 18 gik SF's folketingsgruppe og landsledelse til krisemøde, efter at flere SF'ere fra baglandet og folketingsgruppen de seneste uger har ytret utilfredshed med, at et flertal i Folketinget vil frasælge Dong til en amerikansk investeringsbank.

Klokken 21.31 havde landsledelsen så truffet en beslutning om, at man bakkede op om aftalen og gav Vilhelmsen mandat til at stemme for Dong-aftalen. En aftale, som skal falde på plads torsdag.

Og det var så herfra, at dramaet brød løs: SF-næstformand Peter Westermann meddelte, at han ikke længere kunne sidde på sin plads.

Herefter - endnu mere overraskende - meddelte Lisbeth Bech Poulsen, at hun ville trække sig både som politisk ordfører og som finansordfører.

Alt sejler

En fuldstændig vanvittig aften, siger DR's politiske redaktør Uffe Tang.

- Jeg har aldrig oplevet noget lignende. Det er e Alt sejler omkring det her. Hvad der er sket, er helt vanvittigt. Hvordan det er håndteret, er helt vanvittigt, siger Uffe Tang.

Han henviser til, at fra omkring midnat og en time frem kom SF's folketingsmedlemmer og ministre dryppende enkeltvis væk fra mødet i DGI Byen.

Hvilket gav alle journalister rigtig god tid til at stille kritiske spørgsmål til samtlige SF'ere.

- En efter en ud kommer ministrene ud for så ikke at kunne svare på, om de sidder i regering i morgen. Det er helt, helt uhørt, siger Uffe Tang.